钦定古今图书集成/明伦汇编/氏族典/第406卷 > 吕震
## 钦定古今图书集成/明伦汇编/氏族典/第406卷 > 吕震

按《明外史吕震传》：“震字克声，临潼人。洪武十九年，以
乡举入太学。时命太学生出稽郡邑壤地，以均贡赋，
震承檄之两浙。还擢山东按察司试佥事，入为户部
主事，迁北平按察司佥事。永乐初，迁真定知府，入为
大理寺少卿，迁刑部尚书，改礼部。仁宗即位，兼太子
少师，寻进太子太保，兼礼部尚书。宣德元年卒。震尝”
三奉命省亲，两值关中饥，令所司出粟赈之，还始以
闻。然无学术，为礼官不知大体，为人倾险佞谀，累受
帝面斥，终不能改。有精力，能强记，凡奏事，他尚书皆
执副本，又与左右侍郎更进迭奏。震尝兼领户、兵部
事，三部奏牍皆自占奏，情状委曲，千绪万端，背诵如
流，未尝有误。尝扈北狩，帝见碑立沙碛中，率从臣读
其文。后一年，语及碑，诏礼部遣官往录。震请笔札帝
前疏之。帝密使人拓其本校之，无一字脱误。子熊，宣
宗立，授兵科给事中。